ET Euroopa Liidu Teataja C 387/22

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 387/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„CABALLA DE ANDALUCÍA”

EÜ nr: ES-PGI-0105-0935-09.01.2012

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — ☒ Kirjeldus — ☒ Geograafiline piirkond — ☒ Päritolu tõendamine — ☒ Tootmismeetod —  Seos piirkonnaga — ☒ Märgistus — ☒ Riiklikud nõuded — ☒ Muu. Spetsifikaatide järgimise kontrollimine

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Muudetakse spetsifikaadi punkti B „Toote kirjeldus” eesmärgiga lisada tooraine hulka liik Scomber colias ja lubada konserveerimisvedelikuna kasutada alla 1 %-list soolvett:

Tehakse ettepanek lisada kaitstud geograafilise tähisega „Caballa de Andalucía” hõlmatud toote tooraine hulka liik Scomber colias, lähtudes teadusalaste teadmiste arengust; nimelt loevad mõned kaladele spetsialiseerunud taksonomistid kõnealust liiki liigist Scomber japonicus erinevaks liigiks, nagu on tõestatud teadusartiklis „Phylogenetic differentiation between Atlantic Scomber colias and Pacific Scomber japonicus based on nuclear DNA sequences”, mille autorid on Carlos Infante, Enrique Blanco, Eugenia Zausti, Aniela Crespo ja Manuel Manchado ning mis on avaldatud väljaandes „Genetica” (2007), vol. 130, nr 1, 1-8 DOI: 10.1007/s10709-006-0014-5.

3.2. Klassikalises taksonoomias eristatakse perekonna Scomber kolme liiki: Scomber scombrus, Scomber australasicus ja Scomber japonicus. Tulenevalt kõnealusest teaduse arengul põhinevast avastusest on perekonda Scomber kuuluvale rändliigile, mille tavapärane elupaik on Atlandi ookean, antud nimetus Scomber colias; nimetus Scomber japonicus on jäetud Vaikses ja India ookeanis harilikult esinevale liigile, kusjuures konservide valmistamiseks kasutatakse mõlemat liiki kalu:

Tehakse ettepanek kiita omas mahlas konserveeritud makrelli „Caballa de Andalucía” puhul heaks alla 1 %-lise soolvee kasutamine konserveerimisvedelikuna.

Nimetatud konservide valmistamiseks kasutatakse sama toorainet, st liike Scomber japonicus ja Scomber colias, ning neid valmistataks samuti mittetööstuslikul viisil ja samamoodi, nagu õlis konserveeritud makrelli, nii et toote omadused ei muutu. Ainus erinevus on konserveerimisvedelik, milleks on keeduveest valmistatav alla 1 %-line soolvesi.

3.3. Muudetakse spetsifikaadi punkti C „Geograafiline piirkond”, millesse lisatakse Chiclana de la Frontera omavalitsusüksus:

Parandatakse kokkuvõttest ja spetsifikaadist leitud viga, mis on seotud Cádizi provintsis asuva Chiclana de la Frontera omavalitsusüksusega. Nimetatud omavalitsusüksus oli lisatud Euroopa Komisjonile 29. juunil 2004 esitatud dokumentidesse, kuid inimliku eksituse tõttu jäi see välja viimastest avaldamiseks esitatud dokumentidest.

3.4. Muudetakse punkti D „Asjaolud, mis tõestavad, et toode pärineb asjaomasest piirkonnast” sõnastust:

Nimetatud punkti sõnastust muudetakse vastavushindamisasutuse muutumise tõttu ja eesmärgiga täpsustada teavet tehtava kontrolli kohta, nimetamata seejuures asutust, kes kontrolli teostab, sest viimane võib muutuda.

3.5. Muudetakse punkti E „Tootmismeetodi kirjeldus” sõnastust, nii et selles nimetatakse pakendis konserveerimisvedelikuna kasutatavat soolvett ja pakendite tüüpi:

Punkti „Pakendamine” sõnastust muudetakse järgmiselt:

„Õli või soolveega kaetud fileed, millelt on eemaldatud nahk ja luud, pakendatakse silindrikujulistesse või nelinurksetesse metallpakenditesse või klaaspurkidesse.”

3.6. Muudetakse punkti G „Spetsifikaatide järgimise kontrollimine”:

Selleks et sõnastus vastaks teabele, mis on esitatud Euroopa Komisjonile Andaluusia erilise kvaliteediga toodete ametliku kontrollisüsteemi raames, mis on osa mitmeaastasest kontrollikavast, lisatakse viide Andaluusia omavalitsuse põllumajandus-, kalandus- ja keskkonnanõukogu veebisaidile, kus antakse teavet spetsifikaadi järgimist kontrollivate üksuste kohta.

3.7. Muudetakse spetsifikaadi punkti H „Märgistus”:

Muudetakse nimetatud punkti sõnastust ja lisatakse toote „Caballa de Andalucía” logo, seda järgmisel viisil:

„Kõigi kaitstud geograafilise tähisega „Caballa de andalucía” makrellikonserve turustavate ettevõtjate kasutatavatel märgistel peavad nähtaval kohal olema sõnad „Indicación Geográfica Protegida” (kaitstud geograafiline tähis), ühenduse logo ja nimetus „Caballa de Andalucía”, samuti kehtivate õigusaktidega nõutavad üldandmed. Mis tahes liiki pakendil, milles kaitstud makrelli tarbimiseks turustatakse, peab olema reguleeriva asutuse väljastatud nummerdatud märgis, mille asjaomane ettevõtja peab ise pakendile kinnitama viisil, mis ei võimalda märgiste uuesti kasutamist.”

3.8. Muudetakse punkti I „Õigusaktidest tulenevad nõuded”:

Spetsifikaadis nimetatud õigusaktidega seotud teave viiakse vastavusse kehtivate õigusaktidega.

KOONDDOKUMENT

NÕUKOGU MÄÄRUS (EÜ) nr 510/2006

„CABALLA DE ANDALUCÍA”

EÜ nr: ES-PGI-0105-0935-09.01.2012

KGT ( X ) KPN ( )

1. Nimetus:

„Caballa de Andalucía”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.7. Värske kala, molluskid ja koorikloomad ning nendest valmistatud tooted

3.2. Toote kirjeldus, mida punktis 1 esitatud nimetus tähistab:

Konserveeritud makrellifilee omas mahlas ja õlis, toodetud mittetööstuslikul viisil.

Tegemist on väga kvaliteetse konserveeritud tootega, millel on hallikasvalge värvus, tihke, pehme ja mahlane tekstuur, meeldiv lõhn ja väga iseloomulik rasvase kala maitse.

Konserveeritud makrellifileed turustatakse kolmes variandis, milles kasutatakse konserveerimisvedelikuna kas oliiviõli, päevalilleõli või keeduvett. Toode pakendatakse silindrikujulistesse või nelinurksetesse metallpakenditesse või klaaspurkidesse.

3.3. Tooraine (üksnes töödeldud toodete puhul):

Konservide tooraineks on liikidesse Scomber japonicus ja Scomber colias kuuluv kala, millel on süstikukujuline piklik keha, teravikuline ninamik ja peenike sabavars. Kalal on kaks selgelt eristuvat seljauime ning pea ja keha on kaetud väikeste soomustega. Kala on rohekassinist värvi, kitsaste laineliste mustade triipude ja tähnidega; kala kõht ja küljed on hõbejas-kollased sinakashallide tähnidega. Kala pikkus on tavaliselt 20–30 cm.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Konserveerimine toimub traditsiooniliste mittetööstuslike meetodite abil, mida on Andaluusias kasutatud juba ammustest aegadest peale. Makrelli nahk eemaldatakse käsitsi ilma kemikaale kasutamata; nii saadakse kõrge kvaliteediga hallikasvalge värvusega toode, milles on säilinud kõik tooraine omadused.

Konserveerimisvedelikuna kasutatakse üksnes (alla 1 %-list) soolvett, oliivi- või päevalilleõli.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Kõigi kaitstud geograafilise tähisega „Caballa de Andalucía” makrellikonserve turustavate ettevõtjate kasutatavatel märgistel peavad nähtaval kohal olema sõnad „Indicación Geográfica Protegida” (kaitstud geograafiline tähis), nimetus „Caballa de Andalucía” ja Euroopa Liidu logo. Samuti peab kõikidel kaitstud geograafilise tähisega „Caballa de Andalucía” konservidel olema kõnealuse kaitstud geograafilise tähise logo:

Mis tahes liiki pakendil, milles kaitstud makrelli tarbimiseks turustatakse, peab olema reguleeriva asutuse väljastatud nummerdatud märgis, mille asjaomane ettevõtja peab ise pakendile kinnitama viisil, mis ei võimalda märgiste uuesti kasutamist.

4. Geograafilise piirkonna täpne määratlus:

Konservide tootmispiirkond asub Almería provintsi järgmistes omavalitsusüksustes: Almería, Adra, Carboneras, Garrucha ja Roquetas de Mar; Cádizi provintsi järgmistes omavalitsusüksustes: Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda ja Tarifa; Granada provintsi Almúñecari y Motrili omavalitsusüksustes; Huelva provintsi järgmistes omavalitsusüksustes: Ayamonte, Cartaya, Huelva, Isla Cristina, Lepe, Palos de la Frontera ja Punta Umbría ning Málaga provintsi järgmistes omavalitsusüksustes: Estepona, Fuengirola, Málaga, Marbella ja Vélez-Málaga.

5. Seos geograafilise piirkonnaga:

5.1. Geograafilise piirkonna eripära:

Makrellikonserve toodetakse konserveerimistehastes, mis asuvad geograafilises tootmispiirkonnas; tootmine vastab spetsifikaadis esitatud nõuetele, eriti mittetööstusliku tootmise osas, mis hõlmab varasematel aegadel kasutatud meetodeid ja protseduure, mis võimaldavad säilitada kala looduslikke omadusi.

Tootmisprotsessis on eriti oluline roll kaladelt naha käsitsi eemaldamisel. Seda teevad vilunud asjatundjad ning seda oskust antakse traditsiooniliselt edasi põlvest põlve.

5.2. Toote eripära:

Konservide „Caballa de Andalucía” tootmisel kasutatavad mittetööstuslikud meetodid võimaldavad säilitada kala looduslikud omadused; konserveeritud toote eripäraks on tihke, pehme ja mahlane tekstuur, meeldiv lõhn ja väga iseloomulik rasvase kala maitse.

Kõnealuseid konserve toodetakse toorainest, mis saadakse eespool nimetatud makrelliliikidest; ehkki tegemist on rändliikidega, on need kõnealuse geograafilise piirkonna rannikualadel tavalised.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Rändkalaliike on Hispaania lõunaosas püütud kolme tuhande aasta vältel alates ajast, mil foiniiklased ja tartessoslased hakkasid väikeseid võrke, algelisi seinnootasid ning hästituntud õngekonksu ja nööri kasutades tuuni, fregatt-makrelltuuni ja makrelli püüdma. Kalapüügi kõrval tuleb olulise tegevusena nimetada ka kõnealuste rändkalaliikide töötlemist, mille ajalugu ulatub 1. sajandisse. Piki Andaluusia rannikut paiknevates arvukates töökodades töödeldi igat liiki tuunikala ja makrelli. Kuulsad Baelo Claudia varemed Bolonias (Tarifa), kus veel täna võib näha reservuaare, on sellest vaid üks näide. Seega on piirkonnas püütud liikidest valmistatud kalatoodete konserveerimine osa pikaaegsest, tänapäevani säilinud traditsioonist; alal hoitakse mittetööstuslikke tootmismeetodeid, mille tulemusel saadakse erilise kvaliteediga tooted, eelkõige tänu toorainele ja mittetööstuslikule tootmisviisile, mis annab tootele selle organoleptilised omadused. See tagab konservide kõrge kvaliteedi ja ohutuse.

Mittetööstuslikus konserveerimissektoris on ülekaalus olnud väikese ja keskmise suurusega pereettevõtted, mida juhivad nende asutajad või viimaste järeltulijad; see on teinud võimalikuks traditsiooniliste tootmismeetodite säilitamise. Konserveerimisel on Andaluusias pikaaegne traditsioon; toote mittetööstusliku valmistamise kogemus on edasi antud isadelt poegadele ja sellega tagatakse asjatundliku tööjõu olemasuolu.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

või

minnes otse piirkondliku põllumajandus-, kalandus- ja keskkonnanõukogu (Consejería de Agricultura, Pesca y Medio Ambiente) kodulehele (http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias”/„Calidad y Promoción”/„Denominaciones de Calidad”/„Otros Productos”; spetsifikaat asub kvaliteedinimetuste (Denominaciones de Calidad) all.

(1) ELT L 93, 31.3.2006, lk 12.